
A játék nem játék, avagy az airsoft nemzetbiztonsági aspektusai.

A dolgozat az airsoft játékban rejlő lehetőségeket és veszélyeket próbálja meg feldolgozni a nemzetbiztonsági és rendvédelmi kihívások tükrében. A dolgozat három fő részből áll, melyeket elkülönülten is lehet értelmezni, de a téma megfelelő megvilágításba helyezéséhez szükséges az airsoft eszközének (a fegyvernek), valamint az azt övező rendszernek a részletes leírása, bemutatása.
Az első fő részben az airsoft játék nemzetközi és hazai történeti háttere, a vonatkozó jogszabályok, valamint maga az eszköz (az airsoft fegyverek) és a játék különböző módjai kerülnek bemutatásra.
A második fő részben az airsoftot a fegyveres és rendvédelmi szervek egyik lehetséges, széles körben rendszeresített, realisztikus kiképzési eszközeként mutatja be a dolgozat és hasonlítja össze más szimulációs kiképzési eszköz rendszerekkel, költséghatékonysági és egyéb szakmai szemszögekből. A dolgozat a realisztikus kiképzési rendszerek - köztük az airsoft- részletes bemutatásával a további fejezeteknek ad kellő nyomatékot.
A dolgozat harmadik fő része a „problémás” játékról és a „problémás” játékosokról szól. Ebben a részben kerülnek kifejtésre az airsoft játékban, mint eszközben, és mint tevékenységben rejlő nemzetbiztonsági és rendvédelmi veszélyforrások illetve lehetőségek úgyis, mint a szervezett bűnözői vagy szélsőséges, radikális gondolkodású csoportok és az airsoft kapcsolata, vagy a rendvédelmi vagy más fegyveres testületek köreiből kikerülő kiképzők/fegyveres taktikai eljárásokhoz értő szakemberek kérdése. Ebben a részben az airsoft, mint az előzőekben felsorolt csoportokhoz kapcsolható információforrási lehetőség is tárgyalásra kerül.
A dolgozat megpróbálja összefoglalni az airsoft játékot övező hatályos jogszabályi kereteket és javaslatokat szeretne adni a nemzetbiztonsági és rendvédelmi kihívások csökkentése érdekében szükségesnek ítélt lépések megfontolásához.
 



